גליה ישי

ביוגרפיה

נולדה בתל אביב לדוד ישי, לוחם אצ"ל, שנמנה עם מייסדי תנועת החרות ולימים שותף להקמת סיעת תכלת לבן בהסתדרות. כמו כן, שימש כיושב ראש גח"ל בהסתדרות וכעיתונאי בעיתון "חרות" ולשולמית לבית רוהלד, אשר ניהלה עמו את משרד הפרסום המשפחתי, "פרסום דרור". אחות לנילי ויעל.
בוגרת בית הספר לאמנויות רננים. במהלך לימודיה הופיעה במסגרות שונות, בהן, תוכנית הרדיו "תשואות ראשונות". ישי ביצעה בין היתר את השיר "מנדלבאום" (מתוך הסרט "האם תל אביב בוערת?" בביצוע עדנה גורן) והתגלתה כזמרת. לאור הצלחת השידור הפיק "קול ישראל" את התקליט "הידד לצעירים", בו הקליטה גליה שלושה שירים, בהם "בת יחידה" שזכה להצלחה במצעד הפזמונים. לאחר "רננים", למדה כשנתיים בבית הספר למשחק "בית צבי".
עם גיוסה לצה"ל התקבלה ללהקת פיקוד המרכז בתוכניתה "רד אלינו לבקעה" (1969).
למדה משחק ב-HB Studio בגריניץ' וילג', ניו יורק ובאוניברסיטת תל אביב.

תיאטרון

סמוך לשחרורה מצה"ל, הוזמנה גליה על ידי המחזאי והבמאי נסים אלוני להשתתף במחזה "נפוליון - חי או מת!. בהצגה שהועלתה בתיאטרון "בימות" גילמה גליה, כיתר השחקנים, מספר דמויות: גב' פיפה, סוזט, הצאר, ורוניקה ומאשנקה. עם רדת ההצגה, התקבלה לתיאטרון הבימה והשתתפה בהצגות "פר גינט", "הכל יחסי", "משוגע מי שלא משוגע" ו"האוצר".
בהמשך הופיעה במסגרות שונות בתיאטרון הרפרטוארי והעצמאי, למבוגרים ולילדים: בשנת 1971 הופיעה ישי בגרסה האנגלית למחזמר "איש חסיד היה" על בימת ברודוויי (תיאטרון "בימות"). בשנת 1973 השתתפה בהצגה המוזיקלית "לילי גם", על פי "גם הוא באצילים" למולייר, ובסאטירה החברתית "סטאטוס קוו ואדיס" מאת יהושע סובול, שתיהן בתיאטרון חיפה. הופיעה בתיאטרון הקאמרי בהצגות "ילדי הירח" ו"כולם היו בניי, במועדון "בית ליסין": הקברט "המלחמה האחרונה" (סאטירה בבימוי דוד לוין, נקראה במקור "לוקש 73" ושונתה לאחר מלחמת יום כיפור) ו"אחרון הפועלים". בשנת 1975 נבחרה להשתתף ב"רביעית בנות התיאטרון" (הגרסה הנשית ל"רביעיית מועדון התיאטרון"), יחד עם חנה לסלאו, מיקי קם ושולי לב, בתוכנית "עוד לא נגעו בי", בבימוי שמואל בונים. בתיאטרון "הסמטה", הופיעה בקברט "איש הרוח, הזונה והליצן", בתיאטרון בית הובן, בערב הבלדות "הה אישי הראשון, הישר והטוב" ובפסטיבל עכו בהצגה "המשוגעות של יפו" (על פי "המשוגעת משאיו" מאת ז'ן ז'ירדו). בשנת 1989 ערכה סיור הופעות בארצות הברית יחד עם דורית בת שלום בהצגתה של גורן אגמון, "On the Crossroad", שהועלתה באוניברסיטאות שונות ברחבי היבשת.

הצגות לילדים

מהמחצית השנייה של שנות השבעים, הופיעה גליה במסגרת תיאטרון לילדים ולנוער מיסודה של אורנה פורת וגילמה את התפקיד הראשי ז'אן ד'ארק בבימוי אורנה פורת ואת "פרנסואה ראש גזר" (לצד גדעון זינגר).
הצגות נוספות בהן השתתפה במסגרת התיאטרון לילדים: "החתול במגפיים", "גן הדרור" ונפלאותיה של לאה" (בבימוי חגית רכבי). בתיאטרון העצמאי: "פלנטור האיש מהחלל", "הבובונים", "גוזמאי ובדאי" (מועדון הקומה השלישית) ו"משלוש יוצא אחד" (עם אושיק לוי ושולה חן). בין השנים 1984–2004 חברה לשחקנית ציפי מור, יחדיו היוו את הצמד "רגע וגלי" במופע "הדברים שאנו אוהבים" (בעברית ובאנגלית). בנוסף, השתתפו השתיים בהצגות "תעלולי פיג'מה" (בבימוי דני ליטאי), "סיפורים שענת אוהבת במיוחד" (יהונתן גפן) ו"מומיש" (מקום שני בפסטיבל הצגות ילדים, חיפה). הצמד הופיע גם באירופה, ארצות הברית ובמצריים. הצלחתה של גליה בקרב קהל הילדים, באה לידי ביטוי גם בליהוקה לפסטיבל שירי ילדים בשיר "בגן החיות" (עם דודו זכאי) ולפסטיבל שירי משוררים לילדים (זכייה במקום השני עם שיר "איה"). לצד השתתפותה בהצגות, תרמה את קולה להצגות תיאטרון הבובות של אריק סמית וקריינה תקליטי מוזיקה קלאסית לילדים, ביניהם: בטהובן, שופן, שטראוס ומוצארט, בבימוי מיכאל אוהד. כמו כן, השתתפה בתקליטים "טיול בארץ התווים", "טיף וטף מספרים" ו"קלסיטף" - מוזיקה קלאסית לילדים, יחד עם השחקן יוסי גרבר.

בימוי, הוראה והדרכה

משנת 2000 עוסקת גליה בבימוי ובהוראת משחק במסגרות שונות. בין ההפקות שביימה: להקת "אנשי החצר", "נפש תאומה" (בימוי ודרמטורגיה) והצגות הילדים "מר צפרדע והנחל המתוק", "תעלומה בערוגת הגזר".

שירה

החלה את קריירת השירה שלה בגיל שש עשרה וחצי כשהתקבלה לתוכנית כשרונות הצעירים הרדיופונית "תשואות ראשונות" והופיעה עם שירים "מנדלבאום" (המקור מתוך פסקול הסרט "האם תל אביב בוערת?" בביצוע עדנה גורן), "קדימה השמנות!" (גרסה עברית לאחד משיריה של ריטה פאבונה) ו"בוני וקלייד". ביוזמת איש הרדיו יוסף (פפו) אריה, הפיקה חברת התקליטים "ישראפון" תקליט ביכורים לכמה ממשתתפי "תשואות ראשונות", בהם גליה ישי. שלושת השירים שהקליטה הם: "יום מאושר", "לי הבטחתך" ו"בת יחידה", שזכה להצלחה במצעד הפזמונים. במסגרת שירותה הצבאי שיחקה ושרה בתוכנית "רד אלינו לבקעה" של להקת פיקוד המרכז. התבלטה בחלקה השני של התוכנית, "מועדון הסרט הטוב", בשירים "צ'ארלי צ'אפלין", "טנגו ולנטינו", "הבלתי מאושרים". עם שחרורה הוחתמה בחברת התקליטים CBS והשתתפה בתקליט פסטיבל הזמר 1970 בשיר "אהבת קיץ" ובאוסף "קרוסל" בשיר "כל כך מפוזרת". בשנת 1986, השתתפה כזמרת במופע לציון 100 שנים להולדת דוד בן-גוריון, מטעם "הסוכנות היהודית" שהוצג בדרום צרפת. הופיעה בפסטיבל שירי ילדים בשיר "בגן החיות" (יחד עם דודו זכאי), בפסטיבל שירי משוררים לילדים והשתתפה בתקליט "שירי העולם לילדים". בשנת 2005 חזרה ישי לבמה כזמרת רוק, בעידודה ובהפקתה של הזמרת איאם והופיעה בליווי להקה במועדון "הבארבי".

טלוויזיה

לקראת סוף שירותה הצבאי, הנחתה גליה את תוכנית הפופ "במקצב ה - 70". השתתפה בתוכניות בידור וזמר: "על הניסים... ערב שירי חנוכה בכפר המכבי" - תוכניתו של אליהו הכהן, "שרתי לך ארצי" ו"מועדון הצועני השורק" - תוכניותיו של דן אלמגור ובעיבוד הטלוויזיוני למחזהו של נתן אלתרמן, "כנרת כנרת". בהמשך, התמקדה בתוכניות טלוויזיה לילדים, ביניהן: "הספינה המזמרת", "טלפלא", "שירים ונפלאות" שהוקדשו לע. הלל (לצד שלמה ארצי) ולעודד בורלא ו"מועדון החתול שמיל". כמו כן הופיעה בדמות גילגיל במסגרת תשדירי השירות מטעם הרשות הלאומית לבטיחות בדרכים. במשך שלוש-עשרה שנה הופיעה בתפקיד פינגי בתוכנית "פרפר נחמד" של הטלוויזיה החינוכית. בנוסף, השתתפה בתוכניות "רחוב סומסום", "בלי סודות" ועוד. בשנים האחרונות הופיעה בסדרות: "רמת אביב ג'", "מתי נתנשק", "החיים זה לא הכל", "שירות חדרים", "מעורב ירושלמי", "סוזאנה הבוכייה" (בתפקיד האמא, על פי ספרה של אלונה קמחי), "כאן גרים בכיף", "אולי הפעם", "בלתי הפיך" (בתפקיד אמה של עדי אשכנזי), "צומת מילר", "עקרון ההחלפה", "הקלמרים", "השוטר הטוב", "קופה ראשית". לאחרונה גילמה את תפקיד יונה בסדרה "מטומטמת".
בינואר 2018 מגלמת את דליה קסוטו בסדרה ״כפולה״, הסוכנת של גאיה סבן לצד נועה קירל, דין הפנר, עופר שכטר, שלום אסייג ועוד
במאי 2019 החלה לגלם את כוכבה מסיקה ״בת אל הבתולה״.

קולנוע

תפקידה הקולנועי הראשון היה נעמי בסרט "מלכת הכביש" (1971). בהמשך השתתפה בסרטים "אשה ושמה גולדה" (על חייה של גולדה מאיר), "קשר הדבש", "עם ישראל חי", "לצוד פילים", "אנטנה" ו"אינרציה". ב-2018 הופיעה בסרט "לשם שינוי"- סרטה של טלי אברהמי, המופנה לציבור החרדי.

כתיבה

ב - 1979 כתבה ופרסמה את הספר "כתב חושם" שעוטר באיוריו של שמואל בונים. שירי ילדים שכתבה הולחנו ובוצעו באלבום הילדים של קורין אלאל "ארנבות משוקולד" (2011).